wickkiey/tamil-wikipedia-chunked huggingface dataset:
# பிரவீணா மேத்தா

## தொழில்முறை வாழ்க்கை

மேத்தா வீடுகள், தொழிற்சாலைகள், பள்ளிகள் மற்றும் நிறுவனங்களின் வடிவமைப்பில் ஈடுபட்டார். ஆனால், இவருடைய கட்டமைப்புகள் தற்போது இல்லை. இவரது திட்டங்களில், அவர் அமெரிக்காவில் தனது படிப்பின் போது கட்டியமைக்கப்பட்ட கட்டடக்கலை வடிவமைப்புகளின் நவீன நடைமுறைகளை ஒரு சுதந்திரமான மற்றும் "எழுச்சி பெற்ற இந்தியாவிற்கு" ஏற்றுக்கொண்டார். அத்தகைய ஒரு நவீன தழுவலானது, படிக்கட்டுகளில் கலைநுட்பத்தைக் கொண்டு வர செம்மணற்கல்லைப் பயன்படுத்தியதாகும். இவரின் மாணவர்களில் ஒருவரின் கூற்றுப்படி, கட்டடக் கலையின் அழகை, கட்டடக்கலையில் ஒவ்வொரு பகுதியையும் இரசிக்கும் போது நாட்டியக்கலையின் அம்சங்களை இரசிப்பது போன்று இரசிக்க வேண்டும் என்று தங்களிடம் கூறியதாகக் கூறியுள்ளார்.  
இவர் பம்பாய் நகரில் ஒரு ஆராய்ச்சி பிரிவுக்கு தலைமை தாங்கினார். பம்பாயில் மக்கள் தொகை பல சமூகங்களாக இருந்தது அந்நாளைய பம்பாயில் இருந்த சமூக-பொருளாதார பிரச்சினைகள் சிக்கலானவை. ஆராய்ச்சி பிரிவின் பணியானது நகரத்தின் பன்முகத்தன்மையைப் படித்தறிந்து கொண்டு, அதன் சமூக-கலாச்சார வாழ்க்கை முறைகளைப் பாதுகாப்பதோடு, வீட்டுத்திட்டம், சுகாதாரம், நீர் வழங்கல் மற்றும் பிற தேவைகளைப் பூர்த்தி செய்ய உகந்த நகரத் திட்டங்களை உருவாக்குவதாகும். கட்டிடக்கலை மற்றும் பிற கலை வடிவங்களுக்கிடையே ஒரு இணைப்பை நிறுவுவதையும் இவர் நோக்கமாகக் கொண்டிருந்தார்.
# சந்த் கௌர்

### மகனின் ஆட்சி

27 சூன் 1839 இல் ரஞ்சித் சிங்கின் மரணத்திற்குப் பிறகு, கரக் சிங் அவரது வாரிசாகவும், ராஜா தியான் சிங் டோக்ரா அவரது ஆளுநராகவும் நியமிக்கப்பட்டனர். புதிய மன்னன் அக்டோபர் 1839 வரை சில மாதங்கள் மட்டுமே ஆட்சி செய்தார். அவருடைய மகன் நாவ் நிஹால் சிங் மற்றும் தியான் சிங் ஆகியோரின் சதித்திட்டத்தில் அவர் அரியணையிலிருந்து தூக்கியெறியப்பட்டார். இலாகூரில் சிறையில் அடைக்கப்பட்ட அவர் நவம்பர் 1840 இல் மெதுவாக கொல்லும் நஞ்சு அளிக்கப்பட்டு கொல்லப்பட்டார். தியான் சியாவின் உத்தரவின் பேரில் நஞ்சு கொடுக்கப்பட்டதாக சமகால வரலாற்றாசிரியர்கள் தெரிவிக்கின்றனர்.  
நவம்பர் 5 ஆம் தேதி தனது தந்தையின் தகனத்திலிருந்து திரும்பிய நவ் நிஹால் சிங், குலாப் சிங்கின் மகன் உதாம் சிங் மற்றும் தியான் சிங்கின் மருமகன் ஆகியோருடன் ஹசூரி பாக் வாயில் வழியாக சென்றார். அவர்கள் வாயில் வழியாக செல்லும்போது மேலே இருந்து கற்களை வீசி உதாம் சிங்கைக் கொன்றனர். இளவரசரை காயப்படுத்தின. சில அடிகள் பின்தங்கிய தியான் சிங் உடனடியாக இளவரசனை கோட்டைக்குள் அழைத்துச் செல்ல ஏற்பாடு செய்தார். கோட்டைக்குள் வேறு யாரும் அனுமதிக்கப்படவில்லை, அவரது தாயும் நண்பர்களும் அவரைப் பார்க்க அனுமதித்தபோது, அவர் தலையில் பலத்த காயங்களுடன் இறந்தார்.
# சந்த் கௌர்

## இறப்பு

கடைசியாக இவர் இலாகூரில் உள்ள தனது மறைந்த மகனின் அரண்மனைக்குச் சென்று ஓய்வு பெற்று 900,000 ரூபாய் ஓய்வூதியமாகப் பெற்றார். சிறிது காலம் லாகூரில் உள்ள தனது மறைந்த மகனின் அரண்மனையில் வசித்து வந்தார். இருப்பினும் இவரது எதிரிகள் இவரை ஒரு அச்சுறுத்தலாகவே கருதினர். எனவே 1842 சூன் 11 அன்று இவர் வேலைக்காரர்களால் மரக்கட்டையால் அடித்து கொல்லப்பட்டார்.
# ஆரண்யா ஜோகர்

**ஆரண்யா ஜோகர்** (Aranya Johar பிறப்பு செப்டம்பர் 7, 1998) ஓர் இந்தியக் கவிஞர் ஆவார். பாலின சமத்துவம், மன ஆரோக்கியம் மற்றும் நேர்மறை உடலியல் போன்ற பிரச்சினைகளுக்கு இவர் சமூக ஊடகங்களைப் பயன்படுத்தி தனது கருத்துக்களைத் தெரிவித்து வருகிறார். அழகுத் தரங்களை எதிர்கொள்ள இவர் *சிலாம்* கவிதையைப் பயன்படுத்துகிறார். ஆரண்யாவின் முதல் படைப்பான "*எ பிரவுண் கேர்ள்சு கைடு டூ ஜெண்டர்"* பதிவேற்றப்பட்ட இரண்டு நாட்களில் 1 மில்லியன் பார்வைகளைப் பெற்றது. ' பேட்மேன் ' திரைப்படத்திற்காக அக்ஷய் குமாரின் ஒத்துழைப்பு மூலம் இவர் முதன்முதலில் பாலிவுட்டில் *பேசும் வார்த்தையை* ஒருங்கிணைத்தார். ஆரண்யா ஏப்ரல் 2017 இல் மும்பையில் நடைபெற்ற டெட் மாநாட்டில் பேச்சாளராக இருந்தார். மிசெல் ஒபாமா மற்றும் ஆசுலே கிரகாம் ஆகியோருடன் சமூக ஊடகங்களில் ஒருவர் பின்பற்ற வேண்டிய 10 பெண்களின் பட்டியலில் இவர் பரிந்துரைக்கப்படுகிறார்.
# ஆரண்யா ஜோகர்

## ஆரம்பகால வாழ்க்கை மற்றும் கல்வி

ஆரண்யா 8 செப்டம்பர் 1998 இல் பிறந்தார் மற்றும் மும்பையில் வளர்ந்தார். லீலாவதி போதார் உயர்நிலைப் பள்ளியில் தனது பள்ளிப்படிப்பை முடித்தார். இவர் தனது கருத்துக்களை வெளிப்படுத்த சிலாம் கவிதையைப் பயன்படுத்துகிறார். சிலாம் கவிஞர்கள் பேசுவதற்கான சொற்களைப் பயன்படுத்தவும், அடையாளத்தை வெளிப்படுத்தவும் மற்றும் தங்கள் பார்வையாளர்களுடன் தொடர்பு கொள்ளவும் இதனைப் பயன்படுத்துகின்றனர்.
# ஆரண்யா ஜோகர்

## தொழில்

ஆரண்யா தனது பதின்ம வயதிலிருந்தே தவறான கருத்துகள் பற்றிய கவிதைகளை எழுதத் தொடங்கினார். ஆரண்யா தனது 12 வயதில் பார்வையாளர்கள் முன்னிலையில் முதல் முறையாக நடித்தார்.அதில் கலந்துகொள்வதற்காக தனது வயதினை தவறாகக் கூறினார், இவளுடைய அம்மா இவளுடன் வருவார் என்று இவர் ஒப்புக்கொண்டார். இவர் ஏழாம் வகுப்பில் இருந்தபோது இவருக்கு கவனக் குறைபாடு கோளாறு (ADD) இருப்பது கண்டறியப்பட்டது. மஷ்ரு விலே பார்லே (டபிள்யூ) இல் உள்ள ஒரு பள்ளியில் படிக்கிறார், ஆனால் இவர்கள் எழிவரி மூலம் பழகி நண்பர்களாகினர்.கனேடிய பரப்பிசைப் பாடகரான டிரேக்கின் மீதான அன்பின் மீது பிணைக்கப்பட்டனர்.  
பார்வையற்ற கவிதை அமர்வுகள், கவிதை இரவுகளின் தொடர் கண்காணிப்பாளராகவும் ஆரண்யா உள்ளார். மற்ற நிகழ்ச்சிகளைப் போலல்லாமல், பார்வையற்ற கவிதை இரவு இருண்ட அறையில் நடைபெறுகிறது, மற்றும் கவிஞர்கள் அநாமதேயர்களாக உள்ளனர். *த்ரோபேக் வியாழன்* என்ற தலைப்பில் நகரத்தின் மற்றொரு கவிதை நிகழ்வின் இணை கண்காணிப்பாளராகவும் உள்ளார், அதில் கவிஞர்கள் தங்கள் முதல் படைப்பு மற்றும் இவர்களின் சமீபத்திய எழுத்துக்களைப் படிக்கச் சொல்கிறார். ஆஜ் தக் மற்றும் இந்தியா டுடே ஆகியவற்றுடன் இணைந்து விவேலின் *உங்கள் உரிமைகளை அறிந்து கொள்ளுங்கள்*, எனும் பெயரில் பாலின சமத்துவத்திற்கான ஒரு கவிதையையும் இவர் ஆதரித்து வழங்கினார். "*டூ பிளீடு வித் இவுட் எ வயலன்சு"* எனும் பெயரில் *வாஷ்யுனைடெட்டுடன்* ஆரண்யா இணைந்து வெளியிட்ட நிகழ்படம் , பதிவேற்றிய வார இறுதியில் 7 மில்லியன் பார்வைகளைப் பெற்றது. ஹைதராபாத் சர்வதேச மாநாட்டு மையத்தில் 2017 இல் ஹார்வர்ட் மாடல் ஐக்கிய நாடுகள் சபையின் இளம் ஆர்வலர்களுக்காக இவர் தனது கவிதையையும் வாசித்தார்.
# நூர்சகான் முர்சித்

**நூர்சகான் முர்சித்** என்கிற **நூர்சகான் பேக்** (*Nurjahan Murshid*; 22 மே 1924 - 1 செப்டம்பர் 2003) வங்காளதேசத்து பத்திரிகையாளரும், ஆசிரியரும், வங்காளதேச அரசங்கத்தின் அமைச்சரும், சமூக ஆர்வலரும் ஆவார். ஒன்றிய முன்னனி கட்சி சார்பில் 1954 இல் கிழக்கு வங்கத்தின் மாகாண சட்டமன்றத்திற்கு நேரடியாக தேர்ல்ல இவர் அரசியலைவிட்டு வெளியேறினார்.
# நூர்சகான் முர்சித்

## சொந்த வாழ்க்கை

முர்சித் 22 மே 1924 அன்று முர்சிதாபாத்தின் தாராநகரில் நூர்சகான் பேக்காக பிறந்தார். இவர் 1948இல் வங்காளதேசத்தின் கல்வியாளரும், இராசதந்திரியும், அறிஞருமான கான் சர்வர் முர்சித் என்பவரை மணந்தார். இவர்களுக்கு நான்கு குழந்தைகள் இருந்தன.
# நூர்சகான் முர்சித்

## கல்வி

ஜனாப் அயூப் உசைன் பேக் - பீபி கதிமுன்னெசா ஆகியோரின் ஏழு மகள்களில் நான்காவது பெண்ணாக பிறந்தார். இவரது தந்தை, பிரிட்டிசு காவல் துறையில் முர்சிதாபாத்தில் காவல்துறைத் தலைவராக இருந்தார். இவரது தந்தைவழி மாமா பேராசிரியர் உசாமின் கீழும், கிழக்கு வங்கத்தின் பாரிசலில் உள்ள பிஎம் கல்லூரியின் முதல்வராக இருந்த உத்தீன் பேக்கிடமும் தனது ஆரம்ப பள்ளிப் படிப்பைப் பெற்றார். கொல்கத்தாவின் விக்டோரியா நிறுவனத்தில் முதல் வகுப்பில் தனது இடைநிலைக் கல்வியை முடித்தார். இவர் கொல்கத்தா பல்கலைக்கழகத்தில் வரலாற்றில் முதுகலைப் பட்டம் பெற்றார்.
# நூர்சகான் முர்சித்

## வேலை

இவர், அனைத்திந்திய வானொலியின் ஒளிபரப்பாளராக இருந்தார். இந்த நிறுவனத்தில் பணியாற்றிய முதல் முஸ்லிம் பெண் இவர் என்பது குறிப்பிடத்தக்கது. கிழக்கு பாக்கித்தானில் தொடர்ந்து ஊடகங்களில் பணியாற்றினார். வானொலி பாக்கித்தானுக்காக ஒலிபரப்பில் ஈடுபட்டார். மேலும், ஷம்சுல் ஹுதா, லைலா அர்ஜுமந்த் பானு, லைலா சமத் மற்றும் கமல் லோஹானி போன்ற நபர்களுடன் தொடர்பு கொள்ள ஒரு நிரல் தயாரிப்பாளராக உயர்ந்தார். இவர் பாரிசலில் உள்ள சையதுன்னேசா பெண்கள் மேல்நிலைப் பள்ளியின் முதல்வராக ஆனார். பின்னர் குவாம்ருன்னெசா பள்ளி, விகருன்னிசா நூன் பள்ளி மற்றும் கல்லூரி மற்றும் ஹோலி கிராஸ் கல்லூரி போன்ற டாக்காவில் பல்வேறு நிறுவனங்களில் கற்பித்தார்.
# நூர்சகான் முர்சித்

## அரசியல்

ஒன்றிய முன்னனி கட்சி சார்பில் 1954 இல் கிழக்கு வங்கத்தின் மாகாண சட்டமன்றத்திற்கு நேரடியாக தேர்ந்தெடுக்கப்பட்ட இரண்டு பெண்களில் இவரும் ஒருவர். நாடுகடத்தப்பட்ட முஜிப்நகர் அரசாங்கத்தின் அங்கீகரிக்கப்பட்ட துணைவராக, இவர் வங்காளதேச விடுதலைப் போருக்கு ஆதரவை உயர்த்துவதற்காக, இந்திய அரசிடமிருந்து வங்காளதேசத்தை அங்கீகரிக்க முயன்றார். பாக்கித்தானிய இராணுவ ஆட்சியாளர்களிடம் ஆஜராகாததால் இவருக்கு 14 ஆண்டுகள் கடுமையான சிறைத்தண்டனை விதிக்கப்பட்டது. சுதந்திர வங்காளதேசத்தில், இவர் சேக் முஜிபுர் ரகுமானின் அமைச்சரவையில் 1972 இல் சுகாதார மற்றும் சமூக நலத்துறை அமைச்சராக நியமிக்கப்பட்டார். சேக் முஜிபுர் ரகுமான் படுகொலையை அடுத்து நாட்டை விட்டு வெளியேறிய வங்கதேச பிரதமர் தாஜுதீன் அகமது உட்பட நான்கு முக்கிய அமைச்சர்கள் சிறையில் கொல்லப்பட்ட பிறகும் வங்காளதேசத்தின் முன்னாள் செயல் தலைவர் சையத் நஸ்ருல் இஸ்லாம், 1975இல் நாடுகடத்தப்பட்ட பிறகும் இவர் அரசியலை விட்டு வெளியேறினார்.
# நூர்சகான் முர்சித்

## ஊடகம்

1985ஆம் ஆண்டில், இவர் ஏகால் என்ற பங்களா இதழை வெளியிட்டு அதன் ஆசிரியரானார். பின்னர் ஈதேஸ் ஏகால் என மறுபெயரிடப்பட்டது. இது பெண்களின் பிரச்சினைகளில் மட்டும் கவனம் செலுத்தியதோடு மட்டுமல்லாமல், வன்முறை, பிரதிநிதித்துவம், ஊழல் மற்றும் ஜனநாயக பற்றாக்குறை உள்ளிட்ட வங்கதேசம் எதிர்கொண்ட பல்வேறு சமூக மற்றும் அரசியல் பிரச்சினைகளையும் ஆராய்ந்தது.
# நூர்சகான் முர்சித்

## இறப்பு

2002 ஆம் ஆண்டில் முர்சித் புற்றுநோயால் பாதிக்கப்பட்டு, செப்டம்பர் 1, 2003 அன்று டாக்காவில் இறந்தார்.
# நூபுர் திவாரி

**நூபுர் திவாரி** (Noopur Tiwari) ஓர் இந்தியப் பத்திரிகையாளர் பெண்ணியவாதி, இலாப நோக்கற்ற, ப்ளாக்செயின் தலைமையிலான பாலியல் வன்முறைக்கு எதிராக செயல்படும் சுமாஷ்போர்டுவின் நிறுவனர் ஆவார் . 2004 முதல் ஐரோப்பாவிலிருந்து பரந்த அளவிலான முக்கிய அரசியல், பொருளாதார மற்றும் சமூக நிகழ்வுகளை என்டிடிவி *பிசினஸ் ஸ்டாண்டர்ட்*, *தி கேரவன்*, தெ வயர்.இன் மற்றும் இசுக்ரோல்.இன் ஆகியவற்றிற்காக எழுதுகிறார். அவர் ஜெண்டர்லோஜிந்தியா என்பதன் இணை கண்காணிப்பாளராக உள்ளார். திவாரி 1996-2003 வரை என்டிடிவியின் தயாரிப்பாளராக பணியாற்றினார்.
# நூபுர் திவாரி

## தொழில்

என்டிடிவி உடன் ஐரோப்பா நிருபர் மற்றும் உறைவிடப் பதிப்பாசிரியராக திவாரி 2004 முதல் கண்டம் முழுவதிலுமிருந்து முக்கிய நிகழ்வுகளை வழங்கியுள்ளார். வரி ஏய்ப்பு மற்றும் பணமோசடி பற்றி நிதி உலகில் உள்ள முக்கிய இடித்துரைப்பளர்களின் பிரத்யேக நேர்காணல்களுடன் அவர் விரிவாக அறிக்கை வெளியிட்டார். என்டிடிவி இன் இந்தியா செய்திக்காக ஐரோப்பாவில் புர்கா விவாதம், பிரான்சில் சீக்கியர்கள், WW1 இல் இந்திய வீரர்கள் போன்ற அத்தியாயங்களையும் அவர் வழங்கினார். பிரெஞ்சு விமானம் தாங்கி கப்பலான க்ளெமென்சியோ (2004) பற்றிய அவரது முக்கிய செய்தி அறிக்கையை தொடர்ந்து இந்திய ஊடகங்களில் நிகழ்வின் விரிவான செய்தி வெளியானது மற்றும் இந்தியாவின் உச்ச நீதிமன்ற தீர்ப்பின் பின்னர் விமானம் தாங்கி கப்பல் திரும்பிச் செல்ல வேண்டியிருந்தது. விடுதலைப் புலிகளுடனான தனது நேர்காணல்களில் (2006), அன்ரன் பாலசிங்கம் ,ராஜீவ் காந்தியின் கொலைக்கு வருத்தம் தெரிவித்தார். திவாரி ஐரோப்பாவில் பல முக்கிய தேர்தல்கள் மற்றும் இந்திய-பிரெஞ்சு இருதரப்பு வருகைகளை உள்ளடக்கியுள்ளார். சிஓபி 21 பாரிசு உச்சி மாநாடு, கிரேக்க வாக்கெடுப்பு, பாப்பல் இரகசியக் கூட்டம், இந்திய-பிரெஞ்சு குடிசார் அணுசக்தி ஒப்பந்தம், இத்தாலி-இந்தியா கடற்படையினர் மீது இராஜதந்திர சண்டை, இந்தியா மற்றும் பாகிஸ்தான் சர்வதேச நீதிமன்றம், ஆகிய பல நிகழ்வுகளை வழங்கியுள்ளார் அவர் பாரிசு பயங்கரவாதத் தாக்குதல் பற்றிய நிகழ்வுகளை வழங்கியதற்காக ENBA 2016 விருதை வென்றார்.
# நூபுர் திவாரி

## தொலைக்காட்சி தொடர்

*நூபுர் திவாரி குஸ்டாகி மாஃப், கிரேட் இந்தியா தமாஷா* என்ற நையாண்டி நிகழ்ச்சியைத் தொடங்கினார். அதனைத் தயாரித்து இயக்கியுள்ளார் இது 2004 இல் என்டிடிவி க்காக பிரெஞ்சு மரியோனெட் தயாரிப்பாளர்களான அலைன் டுவெர்ன் மற்றும் லாரன்ட் ஊட் ஆகியோருடன் உருவாக்கப்பட்டது.. திவாரி அரசியல்வாதிகள் மற்றும் கலைஞர்கள், மக்புல் பிதா உசைன், முன்னாள் இந்திய பிரதமர் வி. பி. சிங், *ஜீனா இசி கா நாம் ஹைக்காக* அரசியல்வாதி லாலு பிரசாத் யாதவ் போன்ற அத்தியாயங்களை தயாரித்தார்:இது ஜீ டிவியில் ஒளிபரப்பான பிரபலங்களின் வாழ்க்கை பற்றிய நிகழ்ச்சி ஆகும்.  
கலாச்சாரம் மற்றும் வாழ்க்கை முறை பற்றிய தனது அறிக்கைகளில் திவாரி லியோனார்டோ டி கேப்ரியோ மற்றும் மெரில் ஸ்ட்ரீப் போன்ற நடிகர்களை நேர்காணல் செய்துள்ளார். ஒயின் மற்றும் ஆர்ட்டில் "என்டிடிவி குட் டைம்ஸ் " க்கான வாழ்க்கை முறை நிகழ்ச்சிகளை தொகுத்து வழங்கினார்.  
-
# நூபுர் திவாரி

## தனிப்பட்ட வாழ்க்கை

திவாரி ஆக்ராவின் செயின்ட் அந்தோனியின் பள்ளிக்குச் சென்றார். அவர் மிராண்டா ஹவுஸ் மற்றும் ஜவஹர்லால் நேரு பல்கலைக்கழகத்தில் படித்தார் .
# பிபாசா அயாத்

**பிபாசா அயாத்** (*Bipasha Hayat*; பிறப்பு 23 மார்ச் 1971) வங்காளதேசத்து நடிகையும், வடிவழகியும், ஓவியரும், பின்னணி பாடகியும் ஆவார். *அகுனர் பொரோஷ்மோனி* (1994) என்ற திரைப்படத்தில் நடித்ததற்காக இவர் சிறந்த நடிகைக்கான வங்கதேச தேசியத் திரைப்பட விருதை வென்றார். இவர் 1998, 1999 மற்றும் 2002 இல் *மெரில் பபுரொதம் அலோ* விருதுகளைப் பெற்றார். இவர் ஒரு ஓவியரும் கூட. இவரது கலைப்படைப்புகள் 1996 இல் டாக்காவில் உள்ள கலைக் கூடமான மினியேச்சர் ஓவியக் கண்காட்சியில் காட்சிப்படுத்தப்பட்டன
# பிபாசா அயாத்

## கல்வி

அயாத் 1998 இல் டாக்கா பல்கலைக்கழகத்தின் நுண்கலை பீடத்தில் தனது முதுகலைப் படிப்பை முடித்தார்
# பிபாசா அயாத்

## தொழில்

90களில் இவர் பல பிரபலமான தொலைக்காட்சி நாடகங்களில் நடித்தார். இவர் *"சுதுய் டோமகே ஜானி"* என்ற தனது முதல் தொலைக்காட்சி நாடகத்தை 1997இல் எழுதினார்.  
அயாத்தின் 6 வது தனி கலை கண்காட்சி *"மைண்ட்ஸ்கேப்"* என்ற தலைப்பில் 14-24 சனவரி 2017 இல் உரோமில் நடைபெற்றது. இது *அக்ரிலிக்ஸ்*, வரைபடங்கள் மற்றும் அட்டை *அக்ரிலிக்ஸ்* ஆகியவற்றை உள்ளடக்கிய இவரது 50 வேலைகளை காட்சிப்படுத்தியது.
# பிபாசா அயாத்

## சொந்த வாழ்க்கை

அயாத், வங்க தேசக் கட்டிடக் கலைஞரும், நடிகரும், தொலைக்காட்சி, திரைப்படன் ஆகிய இரண்டிலும் இயக்குநராக இருக்கும் தௌகிர் அகமது என்பவரை மணந்தார். இவர் நடிகரும் இயக்குநருமான அபுல் ஹயாத் என்பவரின் மகளாவார். இவருடைய சகோதரி நடாஷா அயாத் மற்றும் மைத்துனர் ஷமிம் ஷாஹெட் கான் இருவரும் நடிப்புத் தொழிலைக் கொண்டுள்ளனர். பிபாசா மற்றும் நடாஷா 2008 இல் ஒரு நவநாகரீக ஆடை, ஆடம்பரப் பொருள்களை விற்கும் சிறிய கடையில் முதலீடு செய்தனர். இவருக்கு அரிஷா அகமது என்ற மகளும், ஆரிப் அகமது என்ற மகனும் உள்ளனர்.
# கீழாம்பூர் சங்கரசுப்பிரமணியன்

**கீழாம்பூர் சங்கரசுப்ரமணியன்**: (பிறப்பு 2-1-1957) ஆசிரியர் **(கலைமகள்** மாத இதழ்). இவர், 1996 முதல் கலைமகள் மாத இதழின் ஆசிரியராக உள்ளார். இயற்பெயர் எஸ் சங்கரசுப்பிரமணியன். சிவசைலம்-பார்வதி தம்பதிக்கு மகனாக, அன்றைய திருநெல்வேலி மாவட்டம் (இன்றைய தென்காசி) கீழாம்பூரில் பிறந்தார். தற்போது, சென்னையில் வசித்து வருகிறார். **அம்மன் தரிசனம்** ஆன்மிக மாத இதழை நிறுவிய ஆசிரியர். **சுபமங்களா** மாத இதழ் நிறுவன ஆசிரியர் குழுவில் இருந்தவர். தொல்லியல் துறை தொடர்பாக தேஜஸ் பவுண்டேஷன் சார்பில் வெளியிடப்படும் **ஆவணச் சுவடுகள்** என்னும் வருடமிருமுறை இதழின் ஆசிரியர் பொறுப்பில் உள்ளார்.
# கீழாம்பூர் சங்கரசுப்பிரமணியன்

## குடும்பப் பின்னணி

இவரின் தாத்தா திருமங்கலம் சுப்பையா ஐயர் சுதந்திரப் போராட்ட காலத்தில் கதர் துணியை நெய்து அதனைச் சுமந்து சென்று விற்பனை செய்தவர். முதன்முதலாக விற்பனை செய்த பணம் 32 ரூபாயில் 25 ரூபாயை சுதந்திரப் போராட்ட நிதிக்கு வழங்கி, மீதமுள்ள ஏழு ரூபாயை வக்கீல்களுக்கு ஒரு நிதி - டிரஸ்ட் தொடங்க வேண்டும் என்று, அம்பாசமுத்திரத்தில் உள்ள வக்கீல்களிடம் வழங்கினார். சுதந்திரப் போராட்ட தியாகிகளுக்கு கோர்ட்டு செலவுக்கு பணம் கிடைக்க முதல் முதலாகக் குரல் கொடுத்தவர். திருமங்கலம் சுப்பையா ஐயரும் காசி விஸ்வநாதன் தனது இளைய மாமனாருடன் இணைந்து பூவன்குறிச்சி அருகில் தோட்டத்தில் கதர் நெய்ய தறி அமைத்து, அதில் பட்டியலின மக்களுக்கு வேலைவாய்ப்பைக் கொடுத்தார். பட்டியலின மக்கள் பொருளாதார ரீதியாக முன்னேற வேண்டும் என்று உதவிகள் செய்தவர். இவர் அத்தை மகன் சங்கர் பாலிடெக்னிக்கில் முதல்வராகவும் செயலாளராகவும் இருந்த ஆர். அனந்தராமகிருஷ்ணன் இதழ்களில் எழுதியவர். இவரின் பெரியம்மா மகள் திருமதி ஜெயா சீனிவாசனும் இதழ்களில் அதிகம் எழுதியார். இவ்விருவரும் சங்கரசுப்பிரமணியனுக்கு எழுத்தாளர் ஆகும் ஊக்கம் அளித்தனர்.
# கீழாம்பூர் சங்கரசுப்பிரமணியன்

## இதழியல் பணி

அரசியல், ஆன்மீகக் கட்டுரைகள் அதிகம் எழுதியுள்ளார். தமிழக முன்னாள் முதல்வர் கருணாநிதி அவர்கள், கர்நாடக முன்னாள் முதல்வர் ராமகிருஷ்ண ஹெக்டே, மற்றும் பாண்டிச்சேரி முதல்வர்களையும் பேட்டி கண்டு பதிவு செய்துள்ளார். நூற்றுக்கும் மேற்பட்ட சுதந்திர போராட்ட தியாகிகளை எழுத்தாளர் ரகமியுடன் இணைந்து சென்னை தொலைக்காட்சிக்காக பேட்டி எடுத்துள்ளார்.
# கீழாம்பூர் சங்கரசுப்பிரமணியன்

## திருக்குறள் சொற்பொழிவு சாதனை

திருக்குறள் தொடர்பாக ஒரே நாளில் ஏழு மணி நேரம் தொடர்ந்து சென்னையில் நீதிபதிகள், பத்திரிகையாளர், பொதுமக்கள் முன்னிலையில் சொற்பொழிவாற்றியுள்ளார். இது ஓர் உலக சாதனை. திருக்குறள், அறம் பொருள் இன்பம் எனும் முப்பால் கொண்டது என்பதால், அதை வைத்து மூன்று இடங்களில் தொடர்ந்து 7 மணி நேரம் பேசியுள்ளார். திருச்சி தேசியக் கல்லூரி, ஆழ்வார்குறிச்சி பரமகல்யாணி உயர்நிலைப் பள்ளிகளில் தொடர்ந்து 7 மணி நேரம் ஏழு வகுப்புகளில் திருக்குறள் சொற்பொழிவுகளை மாணவர்களிடம் நிகழ்த்தினார்.
# கீழாம்பூர் சங்கரசுப்பிரமணியன்

## வெளிநாட்டு இலக்கியத் தளங்கள்

ஆஸ்திரேலியா, இலங்கை, சிங்கப்பூர், மலேசியா உள்ளிட்ட நாடுகளுக்கு பயணம் மேற்கொண்டு, அங்குள்ள பல்கலைக்கழகங்களில் தமிழ் இலக்கியம் தொடர்பாக சொற்பொழிவுகளை நிகழ்த்தியுள்ளார். இந்திய மலேசிய கலாச்சார சங்கத்தின் தலைவராக உள்ளார். இந்திய மலேசிய ஸ்மால் ஸ்கேல் இண்டஸ்ட்ரி சேம்பர் ஆஃப் காமர்ஸின் தலைவராக இருந்தவர். மலேசிய பல்கலைக்கழக இந்திய ஆய்வியல் துறை வெளியீடு செய்யும் தமிழ்ப் பேராய்வு என்னும் ஆய்விதழின் ஆசிரியர் குழுவில் உள்ளார். மலேசியாவில் நடைபெற்ற எம்ஜிஆர் நூற்றாண்டு விழாவை எஸ்பி மணிவாசகம் அவர்களுடன் இணைந்து நடத்தியவர்.
# கீழாம்பூர் சங்கரசுப்பிரமணியன்

## விருதுகள்

தமிழக அரசின் கலைமாமணி விருது (2018) பெற்றவர். காஞ்சி மடத்தின் சார்பில் வழங்கப்படும் சேவாரத்னா விருது, தென்காசி திருவள்ளுவர் கழகம் வழங்கிய திருக்குறள் விருது, சென்னை கம்பன் கழகம் வழங்கிய கிவாஜ விருது, சிருங்கேரி மடம் வழங்கிய சிறந்த பத்திரிகையாளர் விருது ஆகியவை குறிப்பிடத் தக்கவை.
# கீழாம்பூர் சங்கரசுப்பிரமணியன்

## எழுதிய நூல்கள்

பத்துக்கும் மேற்பட்ட நூல்களை எழுதியுள்ளார். பசும்பொன் முத்துராமலிங்க தேவரின் வாழ்க்கை வரலாறு குறிப்பிடத் தக்க ஒன்று. திருக்குறள் களஞ்சியம் என்னும் ஆய்வு நூலை தமிழிலும் ஆங்கிலத்திலும் தொகுத்துள்ளார். இந்த இரு நூல்களும் தமிழக முன்னாள் ஆளுநர் பன்வாரிலால் புரோகித் அவர்களால் சென்னை ராஜ்பவனில் வெளியீடு கண்டன.  
முன்னாள் குடியரசுத் தலைவர் அப்துல் கலாம், முன்னாள் முதல்வர் கு.காமராஜ், முன்னாள் சபாநாயகர் ராஜாராம் முன்னாள் பாரதிய ஜனதா கட்சியின் தலைவர் லட்சுமணன், பாஜக., மூத்த தலைவர்கள் ஜனா கிருஷ்ணமூர்த்தி, இல.கணேசன் உள்ளிட்டோருடன் நெருங்கிய தொடர்பு கொண்டவர்.
# கீழாம்பூர் சங்கரசுப்பிரமணியன்

## சொற்பொழிவுகள்

இந்திய தேசத்தின் புனித நதிகள் குறித்து, இரண்டு மாதத்திற்கு ஒரு முறை சொற்பொழிவாற்றி வருகிறார். தேஜஸ் பவுண்டேஷன் அமைப்பின் மூலம் பழந்தமிழ் இலக்கியங்களையும் சமஸ்கிருத இலக்கியங்களையும் ஆவணப்படுத்தும் முயற்சியில் ஈடுபட்டிருக்கிறார்.
# தண்டி கடற்கரை

நினைவுச்சின்னம்]]
**தண்டி கடற்கரை** (*Dandi Beach*) இந்தியாவின் குசராத்து மாநிலம் தண்டி கிராமத்தில் அமைந்துள்ள ஒரு முக்கியமான கடற்கரையாகும். அரேபிய கடலில் உள்ள தூய்மையான கடற்கரைகளில் தண்டி கடற்கரையும் ஒன்றாகக் கருதப்படுகிறது. மகாத்மா காந்தி சபர்மதி ஆசிரமம் (அகமதாபாத்) முதல் தண்டி வரை உப்பு சத்தியாகிரகத்தை வழிநடத்தியதால் தண்டி கடற்கரை வரலாற்று முக்கியத்துவம் வாய்ந்த கடற்கரையாக புகழ் பெற்றது. இந்த கடற்கரை ஓரத்தில்தான் மகாத்மா காந்தி உப்பு வரி சட்டத்தை எதிர்த்து உப்புச் சத்தியாகிரகப் போராட்டம் நடத்தினார். .
# தண்டி கடற்கரை

## காந்தியின் நினைவுச்சின்னங்கள்

இந்தியாவின் வரலாற்றில் தண்டி கடற்கரையின் முக்கியத்துவத்தை வெளிப்படுத்துவதற்காக மகாத்மா காந்தியடிகளின் இரண்டு நினைவுச்சின்னங்கள் தண்டி கடற்கரையில் வைக்கப்பட்டுள்ளன. ஒரு நினைவுச்சின்னம் காந்தி உப்பு சட்டத்தை மீறிய வெற்றியை நினைவுகூரும் இந்தியா வாயில் போன்றது. அடுத்த நினைவுச்சின்னம் உப்புச் சேற்றைப் பிடித்திருக்கும் காந்தி சிலை.
# பாலின கல்வி ஆய்விதழ்

***பாலின கல்வி ஆய்விதழ்*** (*Journal of Gender Studies*) என்பது இங்கிலாந்து முன்னணி ஆய்விதழாக உள்ளது. சக மதிப்பாய்வு செய்யப்படும் இந்த ஆய்விதழ் பலதுறை சார்ந்த பாலினம் பயில்வுகளின் ஆய்வு முடிவுகளை வெளியிடுகின்றது. இந்த ஆய்விதழ் ரொளலெட்ஜ் நிறுவனத்தால் 1991 முதல் வெளியிடப்படுகிறது. பாலினம் தொடர்பான கட்டுரைகளைப் பெண்ணியக் கண்ணோட்டத்தில் பரந்த துறைகளை உள்ளடக்கியதாக வெளியிடுகிறது. பாலினத்தின் கருத்துக்கள் மற்றும் கோட்பாடுகளுடன் ஈடுபடும் பல்வேறு கல்வித் துறைகளில் ஒருமித்த கருத்துக்களை உருவாக்குவதை இது நோக்கமாகக் கொண்டுள்ளது.  
*ஆய்விதழ் மேற்கோள் அறிக்கையின்படி*, இதன் 2020ஆம் ஆண்டிற்கான தாக்கக் காரணி 2.539 ஆகும். இது "மகளிர் ஆய்வுகள்" என்ற பிரிவில் 44 ஆய்விதழ்களில் 12வது இடத்தைப் பிடித்துள்ளது.
# சம்யுக்தா வர்மா

**சம்யுக்தா வர்மா** (*Samyuktha Varma* ; பிறப்பு 26 நவம்பர் 1979) ஓர் இந்தியத் திரைப்பட நடிகை ஆவார். இவர் முக்கியமாக 1999 முதல் 2002 வரை மலையாளப் படங்களில் பெண் கதாபாத்திரங்களில் தோன்றினார். 1999 ஆம் ஆண்டு *வேண்டும் சில வீட்டுக்காரியங்கள்* என்ற குடும்ப நாடகத்திரைப்படத்தில் கதாநாயகியாக அறிமுகமானார். அதற்காக இவர் சிறந்த நடிகைக்கான தனது முதல் கேரள மாநில திரைப்பட விருதை வென்றார். அதன் பிறகு இவர் மொத்தம் 18 படங்களில் நடித்துள்ளார். பெண் கதாபாத்திரங்களின் வலுவான சித்தரிப்புக்காக இவர் அறியப்படுகிறார். சம்யுக்தா வர்மா சிறந்த நடிகைக்கான இரண்டு கேரள மாநில திரைப்பட விருதையும், சிறந்த நடிகைக்கான இரண்டு பிலிம்பேர் விருதுகளையும் வென்றுள்ளார் . இவர் 2002ஆம் ஆண்டு நடிகர் பிஜு மேனனை திருமணம் செய்து கொண்டார்.
# சம்யுக்தா வர்மா

## ஆரம்ப கால வாழ்க்கை

இவர் 26 நவம்பர் 1979 அன்று இரவிவர்மா -உமா வர்மா தம்பதியினருக்கு பிறந்தார். திருச்சூரில் உள்ள சிறீ கேரளா வர்மா கல்லூரியில் படிக்கும் போது, *வேண்டும் சில வீட்டுக்காரியங்கள்* படத்தில் பெண் கதாபாத்திரத்தில் நடிக்க இவருக்கு வாய்ப்பு கிடைத்தது.
# சம்யுக்தா வர்மா

## திரைப்பட வாழ்க்கை

1999 இல் *வேண்டும் சில வீட்டுக்காரியங்கள்* என்ற படத்தில் இவரது அறிமுகம் இருந்தது. அதைத் தொடர்ந்து 2000இல் *வாழுன்னோர்*, *சந்திரனுதிக்குண்ண திக்கில்* ஆகிய படங்களில் நடித்தார்.  
2000 ஆம் ஆண்டில் இயக்குநர் ராஜசேனன் இயக்கிய *நாடன்பெண்ணும் நாட்டுப்பிரமணியும்*, இயக்குநர் பாசிலின் தயாரிப்பில் *லைப் ஈஸ் பியூட்டிபுல்*, மோகன் இயக்கிய *அங்கனே ஒரு அவதிகாலாத்து*, எழுத்தாளர் கமலா தாஸின் *மாதவிக்குட்டி*, *மதுரனோம்பாரகாட்டு* , *சுயம்வரபந்தல்* ஆகிய சிறுகதையின் அடிப்படையில் லெனின் ராஜேந்திரன் இயக்கிய *மழை* போன்ற படங்களில் நடித்திருந்தார்.  
2002 ஆம் ஆண்டின் இறுதியில், இவர் ரஃபி-மெகார்ட்டின் இயக்கத்தில் தென்காசிப்பட்டிணம் , இராஜசேனனின் *மேகசந்தேசம்* படத்திலும் நடித்திருந்தார்.
# சம்யுக்தா வர்மா

## சொந்த வாழ்க்கை

இவர் 23 நவம்பர் 2002இல் பிஜு மேனனை திருமணம் செய்து கொண்டார். தம்பதியருக்கு தக்ச் தர்மிக் என்ற மகன் 14 செப்டம்பர் 2006 இல் பிறந்தார்.
# அஸ்வதி மேனன்

**அஸ்வதி மேனன்** (*Aswathi Menon*) ஓர் இந்தியத் திரைப்பட நடிகை ஆவார். இவர் மலையாளத் திரைப்படங்களில் பணியாற்றுவதற்காக அறியப்படுகிறார். 2000ஆம் ஆண்டு மலையாளத் திரைப்படமான *சத்யம் சிவம் சுந்தரம்* படத்தில் அறிமுகமானார்.
# அஸ்வதி மேனன்

## ஆரம்ப கால வாழ்க்கை

அஸ்வதி, இந்தியாவின் கேரளாவின் எர்ணாகுளத்தில் ஜெய்கோபால் மேனன் - வினிதா ராவ் ஆகியோருக்குப் பிறந்தார். துபாயின் வர்கி குழும பள்ளிகளில் தனது பள்ளிப்படிப்புக்குப் பிறகு , கேரளாவில் எர்ணாகுளம் புனித தெரசாள் கல்லூரியிலும், தேவாராவின் புனித இருதயக் கல்லூரியிலும் ஆங்கில இலக்கியத்தில் முதுகலையை முடித்தார். திரைப்பட நடிப்புக்காக அபுதாபியில் உள்ள 'நியூயார்க் திரைப்பட நிறுவனத்தில் ' சான்றிதழ் பட்டம் பெற்றார்.
# அஸ்வதி மேனன்

## தொழில்

இவர், துபாயிலுள்ள வர்கி சர்வதேச தனியார் பள்ளியில் பயின்றார். அங்கு இவர் முதலில் நாடகங்களில் நடிக்க ஆரம்பித்தார். பின்னர் இவர் தென்னிந்தியாவில் மலையாளம், தமிழ் போன்ற மொழிப் படங்களில் நடிக்கத் தொடங்கினார். குஷி (2000) என்ற படத்தில் விஜய்க்கு நாயகியாக நடிக்க படத் தயாரிப்பு நிறுவனம் இவரை அணுகியது. ஆனால் தனது படிப்புக்கு முன்னுரிமை அளிக்க வேண்டியிருந்ததால் இந்த வாய்ப்பை நிராகரித்தார்.  
இவரது முதல் தோற்றம் *சத்யம் சிவம் சுந்தரம்* படத்தின் மூலம் இருந்தது. இதைத் தொடர்ந்து *சம்போ மகாதேவா*, *சாவித்ரியுடே ஆரஞ்சனம்*, *ஒன்னமான்* , தமிழ் திரைப்படமான தென்காசிப்பட்டிணம் (2002) போன்ற படங்களில் நடித்தார். ஒரு இடைவெளிக்குப் பிறகு, இவர் 2017ஆம் ஆண்டு *ரோல் மாடல்கள்*, *லாபிங்க் அபார்ட்மென்ட் நியர் கிரிநகர்* ஆகிய படங்களின் மூலம் திரும்பினார். பின்னர் *டிரான்ஸ்* , சூன் போன்ற ஆகிய படங்களிலும் தோன்றினார். இவர் "கலிங்கா" என்ற இசைக்குழுவோடு தொடர்பு கொண்டுள்ளார். துபாயில் நாடகம்ர், கலை முதலியவற்றில் ஈடுபட்டார். துபாயில் உள்ள ஒரு பெறுநிறுவனத்தில் 15 ஆண்டுகள் பணியாற்றினார்.
# அருந்ததி ரெட்டி

**அருந்ததி ரெட்டி** (*Arundhati Reddy*; பிறப்பு 4 அக்டோபர் 1997) ஓர் இந்திய துடுப்பாட்ட வீராங்கனையாவார். ஆகத்து 2018இல், இலங்கை பெண்கள் துடுப்பாட்ட அணிக்கு எதிரான தொடருக்கான இந்திய பெண்கள் துட்டுப்பாட்ட அணியில் இவர் இடம் பெற்றார். இவர் தனது பெண்கள் பன்னாட்டு இருபது20 துடுப்பாட்டப் போட்டியில் 19 செப்டம்பர் 2018 அன்று இலங்கை பெண்கள் துடுப்பாட்ட அணிக்கு எதிராக இந்தியா அணியில் விளையாடினார்.  
அக்டோபர் 2018 இல், மேற்கிந்தியத் தீவுகளில் நடந்த 2018 பன்னாட்டுத் துடுப்பாட்ட அவையின் பெண்கள் உலக இருபது20 போட்டிக்கான இந்திய அணியில் இவர் இடம் பெற்றார். சனவரி 2020இல், ஆத்திரேலியாவில் நடநத 2020 பன்னாட்டு துடுப்பாட்ட அவையின் பெண்கள் இருபது20 உலகக் கோப்பைக்கான இந்திய அணியில் இவர் இடம் பெற்றார்.  
மே 2021இல், இங்கிலாந்து பெண்கள் துடுப்பாட்ட அணிக்கு எதிரான ஒரு போட்டிக்காக இந்தியாவின் பெண்கள் தேர்வுத் துடுப்பாட்ட அணியில் இவர் இடம் பெற்றார்.
# உத்தரா உன்னி

**உத்தரா உன்னி** (*Utthara Unni*) கேரளாவைச் சேர்ந்த பரதநாட்டிய நடனக் கலைஞர் ஆவார். இவர் சில குறும்படங்கள், ஆவணப்படங்கள், இசை நிகழ்படங்களை இயக்கியுள்ளார். இவர் ஒரு நடிகையும் ஆவார். முக்கியமாக தமிழ் , மலையாளத் திரைப்படங்களில் பணியாற்றுகிறார். இவர் கேரள மாநிலம் கொச்சியில் "கோவில் படிகள்" (*Temple Steps*) என்ற நடன நிறுவனத்தின் தலைவராக உள்ளார்.
# உத்தரா உன்னி

## தொழில்

### ஒரு நடனக் கலைஞராக

சிதம்பரம், கும்பகோணம், திருநள்ளாறு, நாகப்பட்டினம், மாயவரம், திருவாரூர் , தஞ்சாவூர் ஆகிய இடங்களில் நடைபெற்ற நாட்டியஞ்சலி விழாக்களில் இவர் நடன நிகழ்ச்சிகளை நடத்தியுள்ளார். இவரது சில மேடைகளில் சூரிய நடன விழா - பாரம்பரியம், மயிலாப்பூர் நுண்கலை சபை - சென்னை, சங்கீத நாடக அகாதமி - திருச்சூர், நிஷாகந்தி - திருவனந்தபுரம், எர்ணாகுளம் சிவன் கோவில், குருவாயூர், மூகாம்பிகை கோவில், வைலோப்பிள்ளி சமசுகிருதி பவன் - திருவனந்தபுரம் போன்றவை அடங்கும். இவர், நேபாளம், தாய்லாந்து, யுஏஇ, அபுதாபி, ஷார்ஜா, பஹ்ரைன் , குவைத் போன்ற பிற நாடுகளிலும் தனி நடன நிகழ்ச்சிகளை வழங்கி தனக்கென ஒரு பெயரை உருவாக்கியுள்ளார்.  
இவர் கொச்சினில் அமைந்துள்ள "கோவில் படிகள்" என்ற நடனப் பள்ளியின் இயக்குநராகவும் உள்ளார், அவர் யுனெஸ்கோ சர்வதேச நடனக் குழுவில் உறுப்பினராக உள்ளார்.
# உத்தரா உன்னி

## சொந்த வாழ்க்கை

உத்தரா மலையாள நடிகை ஊர்மிளா உன்னி - தொழிலதிபர் நிதேஷ் எஸ் நாயர் என்பவருக்கும் மகளாகப் பிறந்தார்.
# சித்ரா சர்வாரா

**சித்ரா சர்வாரா** (*Chitra Sarwara* ; பிறப்பு 18 மார்ச் 1975) இரண்டாம் தலைமுறை அரசியல்வாதியாவார். இவர் அரியானா ஜனநாயக முன்னணியில் இணைந்து பணியாற்றினார். அகில இந்திய மகளிர் காங்கிரசின் தேசிய பொதுச் செயலாளராகவும், சமூக ஊடக பொறுப்பாளராகவும் இருந்தார். அரியானா பிரதேச மகளிர் காங்கிரசு குழுவின் மூத்த துணைத் தலைவராகவும், அதன் செய்தித் தொடர்பாளராகவும், ஒருங்கிணைப்பாளர்கள் மற்றும் பார்வையாளர்களுக்கான ஒருங்கிணைப்பாளராகவும் இவர் பணியாற்றியுள்ளார். இவர் தற்போது அரியானா ஜனநாயக முன்னணியில் பொதுச் செயலாளர் பதவியை வகித்து வருகிறார்.  
இவர் அரியானாவின் அம்பாலா மாநகராட்சியின் கூட்டுரிமைக்குழு உறுப்பினராக 13 சூன் 2013 அன்று தேர்ந்தெடுக்கப்பட்டார்.
# சித்ரா சர்வாரா

## சொந்த வாழ்க்கை

இவரது தாத்தா அசாரா சிங் சர்வாரா ஒரு ஆங்கில, உருது ஆசிரியர் ஆவார். இவரது பாட்டி சிந்தோ தேவி, ஒரு இல்லத்தரசி.
# சித்ரா சர்வாரா

## கல்வி

இவர் அம்பாலாவின் ஜீசஸ் அண்ட் மேரி ஆங்கிலப் பள்ளியிலும் அம்பலாவின் பாரதிய பொதுப் பள்ளியிலும் தனது ஆரம்பக் கல்வியை பயின்றார். பின்னர் 1994 இல் சோனிபட்டின் ராய், மோதிலால் நேரு விளையாட்டுப் பள்ளியில் சேர்ந்து தனது பள்ளிப்படிப்பை முடித்தார்.  
இவர் ஒரு தேசிய கைப்பந்தாட்ட வீரர், ராய் அணியின் ஒரு பகுதியாக பல மாநில, தேசிய பட்டங்களை வென்றார். 1993இல் பீகாரின் பூர்னியாவில் நடந்த தேசிய பள்ளி கைப்பந்தாட்ட போட்டியில் அரியானாவை பிரதிநிதித்துவப்படுத்தினார். இதில் அரியான அணி வென்றாது. பெங்களூரில் நடந்த இந்திய முகாமில் கலந்து கொண்டார். 1994இல் கைப்பந்து போட்டிகளில் இலங்கைக்கு எதிராக இந்தியாவைப் பிரதிநிதித்துவப்படுத்தினார்.  
இவர், அகமதாபாத்தின் தேசிய வடிவமைப்பு நிறுவனத்தில் சேர்ந்து, 2000இல் தளவாடச் சாமான்கள் வடிவமைப்பில் நிபுணத்துவம் பெற்ற தொழில்துறை வடிவமைப்பாளராக பட்டம் பெற்றார்.
# இரமேஷ் சந்திரா (பாடகர்)

**இரமேஷ் சந்திரா** (*Ramesh Chandra*) கன்னடத் திரைப்படத் துறையில் முக்கியமாகப் பணியாற்றும் ஒரு இந்திய பின்னணிப் பாடகர் ஆவார். இவர் இரண்டு முறை சிறந்த பின்னணி பாடகருக்கான கர்நாடக மாநில திரைப்பட விருதைப் பெற்றவர்.
# இரமேஷ் சந்திரா (பாடகர்)

## சொந்த வாழ்க்கை

ரமேஷ் சந்திரா மங்களூரில் கே.ரமேஷாகப் பிறந்து காசர்கோட்டில் வளர்ந்தார். இவர் கே. ஜே. யேசுதாஸ் பாடல்களை வானொலியில் கேட்டு வளர்ந்தார். இவர் கல்மாடி சதாசிவ ஆச்சாரிடம் இசைப் பயிற்சினை மேற்கொண்டார். காசர்கோட்டில் அனைவராலும் அறியப்பட்ட ஒரே கர்நாடக இசைக்கலைஞராக இருந்தார்.  
இவர், சந்திரா ஜோதி என்பவரை மணந்தார். இவர்களுக்கு ஒரு மகன் உள்ளார்.
# இரமேஷ் சந்திரா (பாடகர்)

## தொழில்

இரமேஷின் இசை மீதான ஆர்வம் இவரை பெங்களூருக்கு அழைத்துச் சென்றது, இவர் கன்னடப் பாடகர் ஜி. வி. அத்ரி நடத்தி வந்த சாதனா இசைப் பள்ளியில் சேர்ந்தார். இரமேஷ் மேடை நிகழ்ச்சிகளிலும் பாடத் தொடங்கினார். ராஜ்குமார், எஸ். பி. பாலசுப்பிரமணியம், கே. ஜே. யேசுதாஸ் ஆகியோரின் பாடல்களை மேடையில் பாடினார். இசையமைப்பாளர் வி.மனோகருக்கான இவரது "*ஓ மல்லிகே நின்னொந்திகே*" என்ற பாடல் 1995 ஆம் ஆண்டு *அனுராக சங்கமா* திரைப்படத்தில் பாடினார். இது இவரது முதல் திரைப்பட பாடலாக அமைந்தது. இந்தப் பாடலுக்காக இவர் தனது முதல் மாநில விருதைப் பெற்றார்.
# சீலக்காந்த்

சீலக்காந்த் மீன்கள் அற்றுவிட்டதாக கருதப்பட்ட மிகப்பழமையான மரபு வழியைச் சேர்ந்தவை. அதாவது இவை நுரையீரல்மீன் மற்றும் நாற்கால் விலங்குகளுடன் (இதில் நீர்நில வாழ்வன, ஊர்வன, பறவைகள், பாலூட்டிகள் ஆகியவை அடங்கும்) அக்டினோட்டெரிகீயை மீன்களை விட நெருங்கிய தொடர்புடையவை. இவை இந்தோனேசியாவின் கடற்கரை மற்றும் இந்தியப் பெருங்கடலில் காணப்படுகின்றன. மேற்கிந்தியப் பெருங்கடல் சீலக்காந்த் மிக அருகிய இனம் ஆகும்.  
410 மில்லியன் ஆண்டுகளுக்கு மேல் மிகப் பழமையான கோயலாகாந்த் மீன்களின் புதைபடிவங்கள் உள்ளன. சுமார் 66 மில்லியன் ஆண்டுகளுக்கு முன்பு, களிமண்ணாய காலத்துக்குப் பிறகு இந்த மீன்கள் அழிந்துவிட்டதாகக் கருதப்பட்டது. ஆனால் 1938 இல் தென்னாப்பிரிக்காவின் கடற்கரையில் மீண்டும் கண்டுபிடிக்கப்பட்டது.  
சீலக்காந்த் மீன்கள் நீண்ட காலமாக "வாழும் தொல்லுயிர் எச்சம்" என்றே கருதப்பட்டது. ஏனெனில் அறிவியலாளர்கள் இதை புதைபடிவத்தில் இருந்து மட்டுமே அறியப்பட்ட ஒரு உயிரலகு என்று கருதினர். இதனுடன் நெருங்கிய உறவுகளும் உயிருடன் இல்லை. தோராயமாக இதன் தற்போதைய வடிவத்தில் சுமார் 400 மில்லியன் ஆண்டுகளுக்கு முன்பு பரிணமித்தது. இருப்பினும், பல அண்மைய ஆய்வுகள், சீலக்காந்த் உடல் வடிவங்களானது முன்பு நினைத்ததை விட மிகவும் மாறுபட்டவை என்பதைக் காட்டுகின்றன.  
சீலக்காந்த் மீன்கள் ஆக்டினிஸ்டியாவின் துணைப்பிரிவைச் சேர்ந்தவை. நுரையீரல் மீன்கள் மற்றும் ஆஸ்டியோலிபிஃபார்ம்ஸ், போரோலேபிஃபார்ம்ஸ், ரைசோடான்ட்ஸ், பாண்டெரிச்சிஸ் போன்றவை சில அழிந்துபோன டெவானியக் கால மீன்களுடன் தொடர்புடையவை.
# சீலக்காந்த்

## கண்டுபிடிப்பு

*பெயரிடப்பட்ட சீலக்காந்த் கிரானுலட்டஸின்* கோயில்காந்த் புதைபடிவம்.]]
கோயல்காந்த்களின் ஆரம்பகால புதைபடிவங்கள் 19 ஆம் நூற்றாண்டில் கண்டுபிடிக்கப்பட்டன. நுரையீரல்மீன்கள் நாற்காலி உயிர்கள் மற்றும் டெட்ராபோட்களுடன் தொடர்புடைய சீலக்காந்த் மீன்கள் கிரீத்தேசியக் காலத்தின் முடிவில் அற்றுவிட்டதாக நம்பப்பட்டது. அக்டினோட்டெரிகீயை மீன்களை விட டெட்ராபாட்களுடன் மிக நெருக்கமாக தொடர்புடையதான இது, சீலக்காந்த் மீன் மற்றும் டெட்ராபோட்களுக்கு இடையில் இடைநிலை இனங்களாக கருதப்பட்டது. 1938 திசம்பர் 23 இல், முதல் கோயலாகாந்த் மீனின் துணை இனமான *லாடிமேரியா* மீனில் ஒன்று தென்னாப்பிரிக்காவின் கிழக்கு கடற்கரையில், சலும்னா ஆற்றில் (இப்போது தியோலோமன்கா) கண்டுபிடிக்கப்பட்டது. அருங்காட்சியக காப்பாட்சியர் மார்ஜோரி கோர்டேனே-லாடிமர், உள்ளூர் மீனவர் கேப்டன் ஹென்ட்ரிக் கூசன் பிடித்த மீன்களிடையே இந்த மீனைக் கண்டுபிடித்தார்.  
கொமோரோ தீவுக் கூட்டத்தில் 1952 திசம்பரில் மீண்டும் இம்மீன் கண்டுபிடிக்கப்பட்டது. 1938 மற்றும் 1975 க்கு இடையில், 84 மீன் மாதிரிகள் பிடிக்கப்பட்டு பதிவு செய்யப்பட்டன.  
இதில் இரண்டாவதாக தற்கால உயிரினமாக உள்ள இந்தோனேசியன் கோகநாத் 1999 இல் இந்தோனேசியாவின் வட சுலாவேசியின் மனாடோவில் கண்டுபிடிக்கப்பட்டு விவரிக்கப்பட்டது. இது 1998 இல் மார்க் வி. எர்ட்மேன் கண்டுபிடித்த மாதிரியின் அடிப்படையில் விவரிக்கப்பட்டது. பின்னர் இது இந்தோனேசிய அறிவியல் நிறுவனத்தில் (LIPI) வைக்கப்பட்டது. எர்ட்மேனும், அவரது மனைவி அர்னாஸ் மேத்தாவும் முதன்முதலில் 1997 செப்டம்பரில் ஒரு உள்ளூர் சந்தையில் இந்த மீனில் ஒன்றை பார்த்தனர். ஆனால் இந்த இனத்தின் முதல் மாதிரியை விற்பதற்கு முன் சில ஒளிப்படங்களை மட்டுமே எடுத்தனர். இது ஒரு தனித்துவமான கண்டுபிடிப்பு என்பதை உறுதிசெய்த பிறகு, எர்ட்மேன் 1997 நவம்பரில் மீனவர்களை நேர்காணல் செய்யவும் மேலும் ஒரு மீனைப் பார்க்கவும் சுலவேசிக்குத் திரும்பினார். இரண்டாவது மீனின் மாதிரி 1998 சூலையில் ஒரு மீனவரால் பிடிக்கப்பட்டது, பின்னர் அது எர்ட்மேனிடம் ஒப்படைக்கப்பட்டது.
# சீலக்காந்த்

## விளக்கம்

சீலக்காந்த் மீன்கள் பொதுவாக 75 முதல் 200 பதொம் கடலில் காணப்படும் மீன்களாகும். எஃகு நீலநிறம் கொண்ட இவை, இலேசான பழுப்பு நிற சாயல் கொண்டவை. இதன் உடல் முழுவதும் வெள்ளை நிற திட்டுக்கள் காணப்படும். மேலும் இதன் உடல் முழுக்க பெரிய கனமான செதில்களால் மூடப்பட்டிருக்கும். இதன் பின்புற துடுப்பு, அடித்துடுப்பு, பக்கத்துடுப்பு போன்றவற்றில் சிறிய காம்பு போன்ற எலும்பு இருக்கும். இதனால் இது பலமான மீனாக உள்ளது.
# பெருக்கஞ்சீலா

**பெருக்கஞ்சீலா** (*Sphyraena forsteri*) என்பது பேர்சிஃபார்மீசு வரிசையைச் சேர்ந்த சீலா குடும்ப மீன் இனம் ஆகும்.
இதன் கண்கள் சற்று பெரியதாக உள்ளதால் பெருங்கண்சீலா என அழைக்கப்பட்டு, அது பெருக்கஞ்சீலா என மருவியதாக கூறப்படுகிறது.
# பெருக்கஞ்சீலா

## உருவவியல்

இவை 75 செ.மீ. வரை வளரக்கூடியன. இதன் உடலானது சற்றே ஒருங்கிய குழாய் போன்று இருக்கும். வெள்ள நிறமான இந்த மீனின் முதுகில் நீளமான கறுப்புக் கோடு காணப்படும். இரண்டு முதுகுத் துடுப்புகள் தனித்தனியாக உண்டு. இதன் உடலில் வட்டவடிவ சிறிய செதில்கள் காணப்படும். இதன் கன்னத் துடுப்புக்கு அருகில் கறுப்பு நிறத் திட்டு காணப்படும். பிற சீலா மீன்களைப் போலவே இதன் அடித்தாடை மேல் தாடையைவிட சற்று நீண்டு இருக்கும்.
# பெருக்கஞ்சீலா

## நடத்தை

பெருக்கஞ்சீலா பொதுவாக இரவில் முகுதியாக நடமாடும். இவை கூட்டமாக திரியக்கூடியன. இவை மீன் கணவாய், இறால் போன்றவற்றை இரையைகக் கொள்ளும்.
# பெருக்கஞ்சீலா

## பரவல்

இவை தென்கிழக்கு ஆசியா, மார்க்கெசசுத் தீவுகள், சொசைட்டி தீவுகள், தெற்கு யப்பான் மற்றும் நியூ கலிடோனியாவிலிருந்து கிழக்கு ஆப்பிரிக்காவின் கடற்கரைகளில் காணப்படுகின்றன.
# ருத்ர தாண்டவம் (2021 திரைப்படம்)

***ருத்ர தாண்டவம்*** (*Rudra Thandavam*) பழைய வண்ணாரப்பேட்டை மற்றும் திரௌபதி திரைப்படங்களை இயக்கிய மோகன் ஜி என்பவர் இப்படத்தை தயாரித்தும், எழுதியும், இயக்கியுள்ள அதிரடித் திரைப்படம் ஆகும். இத்திரைப்படம் 1 அக்டோபர் 2021 அன்று திரையரங்குகளில் வெளியானது. இப்படத்தில் கதாநாயகனாக ரிச்சர்ட் ரிசி கதாநாயகியாக தர்சா குப்தா, ஜி. மாரிமுத்து மற்றும் எதிர்நாயகனாக கௌதம் மேனன் நடித்துள்ளனர். மேலும் ராதாரவி, தம்பி ராமையா, ஒய். ஜி. மகேந்திரன் மற்றும் மனோபாலா கௌரவத் தோற்றங்களில் நடித்துள்ளனர். இப்படத்தின் இசையை ஜுபின் என்பவரும் , படத்தொகுப்பை எஸ். தேவராஜும் மேற்கொண்டுள்ளனர்.
# ருத்ர தாண்டவம் (2021 திரைப்படம்)

## திரைப்படத்தின் மையக் கருத்து

கர்ப்பிணி மனைவியுடன் வசித்து வரும் ருத்ரன் என்ற போலீஸ்காரர், போதை மருந்து விற்பனையாளர்களை சமாளிக்க வேறு இடத்திற்கு மாற்றப்படுகிறார். அவர் தனது அதிகார வரம்பிற்குட்பட்ட மக்களுக்கு நீதியைக் கொண்டுவர முயற்சிக்கும்போது, அவர் போதைப்பொருள் விற்பனையில் ஈடுபட்டுள்ள இரண்டு இளம் சிறுவர்கள் மீது தடுமாறுகிறார். துரதிர்ஷ்டவசமாக, அவர்களில் ஒருவர் காயமடைந்து ஒரு வாரம் கழித்து இறந்துவிடுகிறார், இது ருத்ரன் மீது பி.சி.ஆர் வழக்குக்கு வழிவகுக்கிறது. அதைத் தொடர்ந்து வருவது சாதி மற்றும் மத அடிப்படையிலான தொடர்ச்சியான குழப்பமாகும், இது அவருக்கு எதிரான வழக்கை வலுவாக்குகிறது. அவர் நீதிமன்றத்தில் தன்னை எவ்வாறு தற்காத்துக் கொள்கிறார் மற்றும் போதைப்பொருள் கடத்தல் மோசடியில் பாதிக்கப்பட்டவர்களை எவ்வாறு குற்றவாளி என்று நிரூபிக்கிறார் என்பது மீதிக் கதையை உருவாக்குகிறது.  
ருத்ரனின் தனிப்பட்ட போராட்டங்களுக்கு மத்தியில், நீதிமன்றத்தில் தன்னை நிரூபிக்க அவர் எவ்வாறு முயற்சிக்கிறார் என்பது படத்தின் இரண்டாம் பாதியில் முக்கிய அம்சமாக அமைகிறது.
# ருத்ர தாண்டவம் (2021 திரைப்படம்)

## திரைக் கதை சுருக்கம்

தருமபுரி மாவட்டத்தைச் சேர்ந்த நேர்மையான போலீஸ் அதிகாரியான படத்தின் கதாநாயகன் ரிச்சர்ட், சென்னைத் துறைமுக காவல் நிலையத்தில் போதைப் பொருள் கடத்தல் தடுப்பு ஆய்வாளராக பணிபுரிகிறார். தனது அதிரடி நடவடிக்கை மூலம் பல கோடி மதிப்பிலான போதைப் பொருளை பறிமுதல் செய்கிறார். இதனால் போதைப் பொருள் கடத்தல் கும்பலைச் சேர்ந்த கவுதம் மேனனுக்கும், நாயகன் ரிச்சர்டுக்கும் இடையே பகை உண்டாகிறது.  
இதையடுத்து கஞ்சா கடத்தியதாக இரண்டு இளைஞர்களைப் பிடிக்கிறார் ரிச்சர்ட். பின் அவரிடமிருந்து நழுவ முயலும் அந்த இளைஞர்கள் வாகன விபத்தில் சிக்கியதால், அதில் ஒரு இளைஞர் இறந்து விடுகிறார். அந்த இளைஞர் தாழ்த்தப்பட்ட சமூகத்தை சேர்ந்தவர் என்ற காரணத்தால் தான், அவரை வேண்டுமென்றே விரட்டிப் பிடித்து, அவரது மரணத்துக்கு ரிச்சர்ட் காரணமாகிவிட்டதாக சர்ச்சை எழுகிறது.  
இந்த விவகாரம் அரசியலாக்கப்படுகிறது. இதன் காரணமாக வேலையிலிருந்து தற்காலிக பணிநீக்கம் செய்யப்படும் ரிச்சர்ட், கைது செய்யப்பட்டு சிறையில் அடைக்கப்படுகிறார். இதையடுத்து ரிச்சர்ட் தன்னை நிரபராதி என நிரூபித்தாரா? இல்லையா? இதன் பின்னணியில் உள்ள சூழ்ச்சி என்ன? என்பதே படத்தின் மீதிக்கதை.
# ருத்ர தாண்டவம் (2021 திரைப்படம்)

## மதிப்புரைகள்

பிபிசி நியூஸ் தமிழ் கூறுகையில், "இளைஞர்களின் போதை பழக்கத்தை மையமாக வைத்து மோகன் ஜி கதையை உருவாக்கியுள்ளார். ஆனால் அதை மட்டும் வைத்து ஒரு திரைப்படத்தை தயாரிப்பது உற்சாகமாக இருக்காது என்பதால், அவர் வாட்ஸ்அப்பில் பகிரப்பட்ட தகவல்களை தொகுத்து திரைப்படத்தை உருவாக்கியுள்ளார். மோகன் ஜி மேலோட்டமான தகவல்களைக் கொண்டு தொடர்ந்து சமூகத்தின் சில பிரிவுகளை மோசமாக சித்தரிக்கிறார். அது அவரது பலம் என்று அவர் நினைப்பது துரதிர்ஷ்டவசமானது".  
சினிமா விகடன் சொன்னது "திரைப்படம் பேசும் அரசியலில் தெளிவு இல்லை. ஒடுக்கப்பட்ட பிரிவினரின் பாதுகாப்புக்காக இயற்றப்பட்ட சட்டத்தை இயக்குநர் ஒரு பெரிய பிரச்சனையாகக் காட்டுகிறார். வெட்கக்கேடான கொலைகளும் சாதி வெறியும் தினசரி நடக்கும் போதும், ஒடுக்கப்பட்டவர்களை ஆதரிக்கும் வன்கொடுமை தடுப்பு சட்டத்தை கேள்வி கேட்பது ஒரு விஷ பிரச்சாரம் ஆகும். இந்த வகையான படங்கள் வாஸ்டாப் அனுப்பிய செய்திகளின் அடிப்படையில் எடுக்கப்பட்டது.
# ருத்ர தாண்டவம் (2021 திரைப்படம்)

## விமர்சனம்

[[ஆனந்த விகடன் வார இதழில் வந்த விமர்சனத்தில் "ஆதிக்கச் சாதியினரின் அடக்குமுறைக்கு இன்றளவும் ஒடுக்கப்பட்டவர்கள் உள்ளாகும் நிலையில், ‘சகோதர சண்டை’ என சாதிய வன்முறைக்குப் போலிச்சாயம் பூசி அடுத்தடுத்த தலைமுறையை திசைதிருப்புவது ஆபத்தான அரசியல்... கலைநேர்த்தியையும் சமூகப்புரிதலையும் காலில் போட்டு மிதித்து வக்கிர தாண்டவமாடியிருக்கிறது படம்." என்று எழுதி மதிப்பெண்களை வழங்கினர்.
# நஞ்சுண்டேஸ்வரர் கோயில், எழுமகளூர்

**நஞ்சுண்டேஸ்வரர் கோயில்**, எழுமகளூரில் உள்ள சிவன் கோயிலாகும்.
# நஞ்சுண்டேஸ்வரர் கோயில், எழுமகளூர்

## அமைவிடம்

இக்கோயில் மயிலாடுதுறை மாவட்டம் குத்தாலம் வட்டத்தில் மயிலாடுதுறை-திருவாரூர் சாலையில் கொல்லுமாங்குடிக்கு முன்பாக வலது புற சாலையில் 2 கி.மீ. தூரத்தில் பில்லூரை அடுத்து அமைந்துள்ளது.
# நஞ்சுண்டேஸ்வரர் கோயில், எழுமகளூர்

## கோயில் அமைப்பு

இக்கோயில் மூலவர் கருவறை, இறைவி கருவறை, முன்மண்டபம், பிரகாரம் ஆகியவற்றைக் கொண்டுள்ளது. நுழைவாயிலை அடுத்து உள்ளே வலது புறத்தில் மூலவர் கருவறை உள்ளது. கருவறை அமைந்துள்ள மண்டபத்திற்கு முன்பாக வலது புறத்தில் விநாயகர் சன்னதியும், இடது புறத்தில் பாலமுருகன் சன்னதியும் உள்ளன. கருவறை கோஷ்டத்தில் தட்சிணாமூர்த்தி, துர்க்கை ஆகியோர் உள்ளனர். திருச்சுற்றில் சண்டிகேஸ்வரர் சன்னதி உள்ளது. முன் மண்டபத்தில் சப்தகன்னியர் உள்ளனர். கோயிலுக்கு முன்பாக குளம் உள்ளது. குளத்திற்கு முன்பாக மூலவரை நோக்கிய நிலையில் நந்தியும், பலி பீடமும் உள்ளன.
# நஞ்சுண்டேஸ்வரர் கோயில், எழுமகளூர்

## நம்பிக்கை

ஏழு மகள் ஊர் என்பது திரிந்து எழுமகளூர் என்றாகியுள்ளது. மகிஷாசுரனை அழித்த பாவம் தீர சப்தகன்னிகள் இறைவனை வணங்கிய பெருமையுடைய தலமாகும். இத்தலத்தின் மண் சிறந்ததாகக் கருதப்படுகிறது. இறைவன் நஞ்சையே மருந்தாக்கியதால் குளத்து நீரில் குளித்துவிட்டு இறைவனை வழிபட்டு மண்ணைப் பூசிக்கொண்டால் ரத்தம் தொடர்பான வியாதிகள் நீங்கும் என்று நம்பப்படுகிறது.
# அல்வார் சமஸ்தானம்

**அல்வார் சமஸ்தானம்** அல்லது **அல்வார் இராச்சியம்** (**Alwar State**) தற்கால இந்தியாவின் இராஜஸ்தான் மாநிலத்தின் அல்வார் மாவட்டத்தின் 8547 சதுர மைல் நிலப்பரப்புகளைக் கொண்டிருந்த சமஸ்தானம் ஆகும். இதன் தலைநகரம் அல்வார் நகரம் ஆகும். அல்வார் இராச்சியம் கிபி 1770-இல் பிரதாப் சிங் பிரபாகரரால் நிறுவப்பட்டது. 1895-ஆம் ஆண்டில் அல்வார் இராச்சியம் இந்தியத் துணைப்படைத் திட்டத்தின் கீழ் பிரித்தானிய இந்தியா அரசுக்கு ஆண்டுதோறும் திறை செலுத்தும் சமஸ்தானமானது. இது பிரித்தானிய இந்தியாவின் கட்டுப்பாட்டின் கீழ் இந்தியப் பகுதியில் இருந்த 565 சமஸ்தானங்களில் ஒன்றாகும். 7 ஏப்ரல் 1949 அன்று இந்திய விடுதலைக்குப் பின்னர் இச்சமஸ்தானத்தின் இறுதி மன்னர் தேஜ் சிங் பகதூர், 7 ஏப்ரல் 1949 அன்று அல்வார் சமஸ்தானத்தை இந்தியாவுடன் இணைத்தார்.
# அல்வார் சமஸ்தானம்

## வரலாறு

15 ஆகஸ்டு 1947 அன்று இந்திய விடுதலைக்கு முன்னர், பிரித்தானிய இந்தியாவின் கட்டுப்பாட்டின் கீழ் இந்தியாவில் மட்டும் 565 சமஸ்தானங்கள் (*Princely state*) இருந்தது. இவை பிரித்தானிய இந்திய அரசின் நேரடி ஆளுகைக்கு உட்படாதவை ஆகும். இருப்பினும் இந்தியத் துணைப்படைத் திட்டத்தின் கீழ் பிரித்தானிய இந்தியா அரசுக்கு ஆண்டுதோறும் திறை செலுத்தி தத்தம் பகுதிகளை ஆண்டு வந்தன. இந்தியா-பாகிஸ்தான் விடுதலைக்குப் பின்னர், 1949ஆம் ஆண்டுக்குள், சிக்கிம் தவிர்ந்த ஏனைய மன்னராட்சி அரசுகள் (சுதேச சமஸ்தானங்கள்) இந்தியா அல்லது பாகிஸ்தான் நாடுகளுடன் இணைந்தது. சுதந்திர இந்திய அரசுடன் இணைந்த மன்னராட்சி அரசுகள் பட்டியல்: இவற்றில் மைசூர் அரசு, ஐதராபாத் நிசாம், பரோடா அரசு, திருவாங்கூர் மற்றும் ஜம்மு காஷ்மீர் இராச்சியம் மட்டுமே பெரிய நிலப்பகுதிகள் கொண்டதாகும். இந்திய விடுதலைக்குப் பின்னர் பெரும்பாலான சுதேச சமஸ்தானகள் விடுதலையான இந்தியாவுடன் இணைந்தது.  
ஐதராபாத் மற்றும் ஜுனாகத் அரசு போன்ற சமஸ்தானங்களுக்கு எதிராக போரிட்டு இந்தியாவுடன் இணைக்கப்பட்டது. ஜம்மு காஷ்மீர் இணைப்பு ஒப்பந்தப்படி ஜம்மு காஷ்மீர் இராச்சியம் செப்டம்பர் 1947-இல் இந்தியாவுடன் இணைக்கப்பட்டது. சுதந்திர இந்திய அரசுடன் இணைந்த மன்னராட்சி அரசுகள் பட்டியல்:
# தோல்பூர் சமஸ்தானம்

உள்ளது.]]  
**தோல்பூர் சமஸ்தானம்** அல்லது **தோல்பூர் இராச்சியம்** (**Dhaulpur State** or **Kingdom of Dholpur**) இந்தியாவின் இராஜஸ்தான் மாநிலத்தில் தோல்பூர் மாவட்டத்தின் 3038 சதுர மைல் பரப்பளவும், ஆண்டு வருவாய் ரூபாய் 9,60,000 கொண்டிருந்தது. தோல்பூர் இராச்சியத்தை 1806-இல் நிறுவியவர் ஜாட் இன மன்னர் கிராத் சிங் ஆவார். 1817 வரை முடியாட்சியாக விளங்கிய தோல்பூர் இராச்சியம் 1818-இல் ஆங்கிலேயர்கள் கொண்டு வந்த இந்தியத் துணைப்படைத் திட்டத்தின் கீழ் பிரித்தானிய இந்தியா அரசுக்கு ஆண்டுதோறும் திறை செலுத்தும் சமஸ்தானமானது. இது பிரித்தானிய இந்தியாவின் கட்டுப்பாட்டின் கீழ் இந்தியப் பகுதியில் இருந்த 565 சமஸ்தானங்களில் ஒன்றாகும். இந்திய விடுதலையின் போது 1947 முதல் 1949 வரை இந்த சமஸ்தானம் அரசியல்சட்ட முடியாட்சியாக இருந்தது. பின்னர் சுதேச சமஸ்தானங்களின் இணைப்பு ஒப்பந்தப்படி 7 ஏப்ரல் 1949 அன்று தோல்பூர் சமஸ்தானம் இந்தியாவுடன் இணைக்கப்பட்டது.
# தோல்பூர் சமஸ்தானம்

## வரலாறு

15 ஆகஸ்டு 1947 அன்று இந்திய விடுதலைக்கு முன்னர், பிரித்தானிய இந்தியாவின் கட்டுப்பாட்டின் கீழ் இந்தியாவில் மட்டும் 565 சமஸ்தானங்கள் (*Princely state*) இருந்தது. இவை பிரித்தானிய இந்திய அரசின் ஆளுகைக்கு உட்படாதவை ஆகும். இருப்பினும் இந்தியத் துணைப்படைத் திட்டத்தின் கீழ் பிரித்தானிய இந்திய அரசுக்கு ஆண்டுதோறும் திறை செலுத்தி தத்தம் பகுதிகளை ஆண்டு வந்தன. இந்தியா-பாகிஸ்தான் விடுதலைக்குப் பின்னர், 1949ஆம் ஆண்டுக்குள், சிக்கிம் தவிர்ந்த ஏனைய மன்னராட்சி அரசுகள் (சுதேச சமஸ்தானங்கள்) இந்தியாவுடனோ பாக்கிஸ்தானுடனோ அல்லது வேறொரு நாட்டுடனோ இணைந்தன. சுதந்திர இந்திய அரசுடன் இணைந்த மன்னராட்சி அரசுகள் பட்டியல்: இவற்றில் மைசூர் அரசு, ஐதராபாத் நிசாம், பரோடா அரசு, திருவாங்கூர் மற்றும் ஜம்மு காஷ்மீர் இராச்சியம் மட்டுமே பெரிய நிலப்பகுதிகள் கொண்டதாகும். இந்திய விடுதலைக்குப் பின்னர் பெரும்பாலன சுதேச சமஸ்தானங்கள் சுதேச சமஸ்தானங்களின் இணைப்பு ஒப்பந்தப்படி 7 ஏப்ரல் 1949 அன்று விடுதலை இந்தியாவுடன் இணைந்து விட்டன. ஐதராபாத் மற்றும் ஜுனாகத் அரசு போன்ற சமஸ்தானங்களுக்கு எதிராக போரிட்டு இந்தியாவுடன் இணைக்கப்பட்டது. முன்னதாக ஜம்மு காஷ்மீர் இணைப்பு ஒப்பந்தப்படி ஜம்மு காஷ்மீர் இராச்சியம் செப்டம்பர் 1947-இல் இந்தியாவுடன் இணைக்கப்பட்டது.
# பான்ஸ்வாரா சமஸ்தானம்

**பான்ஸ்வாரா சமஸ்தானம்** (**Banswara State**) பிரித்தானிய இந்தியாவின் தற்கால இராஜஸ்தான் மாநிலத்தின் தென்கிழக்கில் அமைந்த பான்ஸ்வாரா இராச்சியம் 4160 சதுர மைல் பரப்பளவுடன் இருந்தது. பான்ஸ்வாரா இராச்சியம் 1527ஆம் ஆண்டில் சிசோடியா வம்ச இராஜபுத்திர குலத்தினர் நிறுவினர். 1900-ஆம் வரை முடியாட்சியாக விளங்கிய பான்ஸ்வாரா இராச்சியம், 1895-ஆம் ஆண்டில் ஆங்கிலேயர்கள் கொண்டு வந்த இந்தியத் துணைப்படைத் திட்டத்தின் கீழ் பான்ஸ்வாரா இராச்சியம், பிரித்தானிய இந்தியா அரசுக்கு ஆண்டுதோறும் திறை செலுத்தும் சமஸ்தானமானது. இது பிரித்தானிய இந்தியாவின் கட்டுப்பாட்டின் கீழ் இந்தியப் பகுதியில் இருந்த 565 சமஸ்தானங்களில் ஒன்றாகும்.
# பான்ஸ்வாரா சமஸ்தானம்

## வரலாறு

இராஜபுத்திர மன்னர் ராணா சங்கா, 1527-இல் முகலாய மன்னர் பாரை எதிர்த்து கன்வா போரில் போரிட்டார். போரில் இறந்த ராணா சங்காவின் இராச்சியம், பான்ஸ்வாரா இராச்சியம் மற்றும் துங்கர்பூர் இராச்சியம் என இரண்டாகப் பிரிக்கப்பட்டது. பான்ஸ்வாரா இராச்சியம் 1527-இல் ஜெகால் சிங்கிடம் ஒப்டைக்கப்பட்டது.இந்திய விடுதலைக்குப் பின்னர் இந்த இராச்சியம் அரசியல்சட்ட முடியாட்சியாக 6 ஏப்ரல் 1949 வரை இருந்தது. பின்னர் சுதேச சமஸ்தானங்களின் இணைப்பு ஒப்பந்தப்படி 7 ஏப்ரல் 1949 அன்று இந்திய விடுதலைக்குப் பின்னர் இந்த சமஸ்தானத்தை இந்தியாவுடன் இணைக்கப்பட்டது.
# விக்கிப்பீடியா:Statistics/October 2021

| Date | Pages | Articles | Edits | Users | Files | Activeusers | Deletes | } |
| --- | --- | --- | --- | --- | --- | --- | --- | --- |
# மகாத்மா காந்தியின் இலங்கை பயணம்

**மகாத்மா காந்தி** (*Mahatma Gandhi*) இந்தியாவின் தேசத்தந்தை 1927 ஆம் ஆண்டு இலங்கைக்கு ஒரு வரலாற்றுச் சிறப்புமிக்க பயணத்தை மேற்கொண்டார். இலங்கையின் புகழ்பெற்ற சுதந்திரப் போராட்ட வீரர்களான சார்லசு எட்கர் கொரியா மற்றும் அவரது சகோதரர் விக்டர் கொரியா ஆகியோரால் சிலாபம் நகரத்திற்கு காந்தி அழைக்கப்பட்டார். இப்பயணமே காந்திக்கு இலங்கை நாட்டிற்கான முதல் பயணமாகவும் ஒரே பயணமாகவும் அமைந்தது. சிலாபம் நகரம் தவிர, மகாத்மா காந்தி தனது மூன்று வார கால இலங்கை பயணத்தின் போது கொழும்பு, கண்டி, காலி, யாழ்ப்பாணம், நுவரெலியா, மாத்தளை, பதுளை, பண்டாரவளை, அட்டன் மற்றும் பருத்தித்துறை ஆகிய இடங்களுக்குச் சென்று, இலங்கை பார்வையாளர்களிடம் பல உரைகளை நிகழ்த்தினார். இலங்கையில் காந்தி தங்கியிருந்த காலத்தில் இலங்கையில் புத்தமதத்தினரின் பிரம்மஞான சபை நிறுவிய பள்ளிகளான கொழும்பில் இருந்த ஆனந்தா கல்லூரி, காலியில் மகிந்தா கல்லூரி மற்றும் கண்டியில் உள்ள தர்மராசா கல்லூரி ஆகியவற்றையும் பார்வையிட்டார்.
# மகாத்மா காந்தியின் இலங்கை பயணம்

## சிலாபம் நகரில் கொரியா குடும்பம்

இலங்கையின் மேற்கு கடற்கரை நகரமான சிலாபத்திலிருந்து வந்த இந்த கொரியா குடும்பம் டொமினிகசு கொரியா மன்னரின் நேரடி சந்ததியினர் ஆவர். இலங்கையின் வரலாற்று ஆவணமான மகாவம்சத்தில் இக்குடும்பம் 'போர் வீரர்' குடும்பம் என்றும் அழைக்கப்பட்டுள்ளது. கோட்டே மற்றும் சீதவாகா போர் மன்னரான இவர் காலனித்துவ போர்த்துகீசியப் படைகளுக்கு எதிராகக் கலகம் செய்து அவர்களுக்கு எதிராகப் போர் தொடுத்தார். இறுதியில் போர்த்துகீசியர்களால் பிடிக்கப்பட்டு 1596 ஆம் ஆண்டு சூலை மாதம் 14 அன்று அவரது 31 ஆவது வயதில் கொழும்பில் தூக்கிலிடப்பட்டார்.  
இலங்கை எழுத்தாளர் குமரி செயவர்த்தனா, கொரியர்கள் பற்றி இவ்வாறு எழுதினார்: 'மது வியாபாரத்துடன் தொடர்பில்லாதவர்கள் ஆனால் தோட்டத் தொழில்களில் சிலாவத்தின் கொரியா குடும்பம் பணம் சம்பாதித்தனர். போர்த்துகீசிய ஆட்சியின் போது சிங்கள மன்னர்களுக்கு செல்வாக்கு மிக்க கோய்காமா குழுவைச் சேர்ந்த போர் வீரர்களாக அவர்கள் இருந்தனர். டச்சு மற்றும் பிரிட்டிசு ஆட்சியின் போது, இக்குடும்ப உறுப்பினர்கள் பல்வேறு வழிகளில் மாநிலத்திற்கு சேவை செய்யும் அதிகாரிகளாக இருந்தனர் மற்றும் பட்டங்களை வழங்கினர். குடும்பத்தின் சில உறுப்பினர்கள் சட்ட மற்றும் மருத்துவத் தொழில்களில் ஈடுபட்டனர், குறிப்பாக சார்லசு எட்வர்ட் ஒரு வழக்கறிஞர் ஆவார். உள்ளூர் அரசியலில் பிரிட்டிசு நிலக் கொள்கைகளுக்கு எதிராக பிரச்சாரம் செய்த சிலாவ் சங்கத்தில் - குறிப்பாக கழிவு நிலங்கள் கட்டளைக்கு எதிராக பிரச்சாரம் செய்தனர். அரசியல் சீர்திருத்தங்களுக்கான கொரியாவின் மகன்களில் மிகவும் சுறுசுறுப்பானவர் சார்லசு எட்கர் ஆவார். விவசாயிகளின் உரிமைகளுக்காக இவர் குரல் கொடுத்தார் மற்றும் அரசாங்கத்திற்கு எதிரான தனது நிலைப்பாட்டில் போராளியாகவும் இருந்தார். 1924 ஆம் ஆண்டில் இலங்கை தேசிய காங்கிரசின் தலைவராக இருந்தார். கொரியாவின் சகோதரரான ஆல்ஃபிரட் எர்னசுட்டு, ஒரு மருத்துவர் ஆவார். இளையவரான விக்டர் கொரியா 1922 ஆம் ஆண்டில் அனைத்து ஆண்களுக்கும் கருத்துக்கணிப்பு வரியை எதிர்த்து ஒரு பிரச்சாரம் நடத்தி சிறைக்குச் சென்று புகழ் பெற்றார்; குனெசிங்கா a தலைமையிலான இலங்கை தொழிலாளர் சங்கத்தின் முதல் தலைவர் மற்றும் இலங்கை தொழிலாளர் கட்சியில் தீவிரமாக இருந்தார். தொழில் வல்லுநர்களாகவும் அரசியல் ஆர்வலர்களாகவும் இருக்கும்போது, கொரியாக்கள் முக்கியமான நில உரிமையாளர்களாகவும் இருந்தனர். '
# மகாத்மா காந்தியின் இலங்கை பயணம்

## பள்ளிகளில் உரைகள்

மகாத்மா காந்தி இலங்கையில் புத்தமத இறையியல் சங்கத்தால் நிறுவப்பட்ட பள்ளிகளுக்கும் சென்று அங்குள்ள மாணவர்கள் மற்றும் ஆசிரியர்களிடம் உரையாற்றினார். தனது சொந்த மொழியைத் தவிர வேறு மொழியில் அறிவுறுத்தல்களைப் பெறும் ஒரு நாட்டின் குழந்தைகள் தற்கொலை செய்துகொள்வது உறுதி என்று காலியில் உள்ள மகிந்தா கல்லூரியில் தனது உரையின் போது காந்தி கூறினார்.  
கொழும்பு நகரில் உள்ள ஆனந்தா கல்லூரியில் மாணவர்களிடம் உரையாற்றுகையில், பள்ளி குழந்தைகள் மீதான தனது அன்பைப் பற்றி காந்தி பேசினார், மேலும் தனது உரையில் சிலோன் ஒரு ‘அழகான தீவு’ என்றும் குறிப்பிட்டார். கல்லூரியின் ஊழியர்கள், பெற்றோர்கள் மற்றும் குழந்தைகள் ரூ 400.86 நிதியைத் திரட்டி, அந்த பணத்தை மகாத்மா காந்தியிடம் ‘காதி நன்கொடையாக வழங்கினர். நவம்பர் 18, 1927 அன்று மகாத்மா காந்தி கண்டி தர்மராசா கல்லூரியின் மாணவர்களிடம் உரையாற்றினார். அங்கு புகைப்பிடிக்கும் பழக்கம் பற்றியும் அதை தவிர்த்து விடுவதன் முக்கியத்துவத்தைப் பற்றியும் பேசினார். }}
# தேசிய உப்பு சத்தியாகிரக நினைவிடம்

**தேசிய உப்பு சத்தியாகிரக நினைவுச்சின்னம்** (*National Salt Satyagraha Memorial*) அல்லது **தண்டி நினைவுச்சின்னம்** என்பதுஇந்தியாவின் குசராத் மாநிலம் தண்டியில் 15 ஏக்கர் பரப்பளவில் அமைந்துள்ள நினைவுச்சின்னமாகும். இந்த நினைவுச்சின்னம் 1930இல் இங்கு உப்பு அணிவகுப்பு 5 ஏப்ரல் 1930 அன்று முடிவடைந்தது. பிரித்தானிய உப்பு ஏகபோகத்தினை கடல் நீரைக் கொதிக்க வைத்து உப்பு உற்பத்தி செய்து மீறப்பட்டது.
# தேசிய உப்பு சத்தியாகிரக நினைவிடம்

## வரலாறு

தேசிய உப்பு சத்தியாகிரக நினைவுச்சின்னத்தை மேம்படுத்துவதற்கான திட்டம் உயர்நிலை தண்டி நினைவு குழுவால் வடிவமைக்கப்பட்டு இந்திய அரசின் கலாச்சார அமைச்சகத்தால் அங்கீகரிக்கப்பட்டது. இந்திய தொழில்நுட்பக் கழகம் மும்பை இந்த நினைவுச்சின்ன வடிவமைப்பின் ஒருங்கிணைப்பாளராகச் செயல்பட்டது. இந்த நினைவுச்சின்னம், மகாத்மா காந்தியின் நினைவு நாளான 2019 ஜனவரி 30 அன்று இந்தியப் பிரதமர் நரேந்திர மோதியால் திறந்து வைக்கப்பட்டது.
# தேசிய உப்பு சத்தியாகிரக நினைவிடம்

## சிறப்பம்சங்கள்

### நினைவுச்சின்னம்

இந்த நினைவுச்சின்னம் உயரத்தில் ஆங்கில எழுத்தான "A" வடிவ எஃகு சட்டகம் வடிவிலானது ஆகும். இது இரண்டு கைகளைக் குறிக்கிறது. கடலிருந்து வரும் உப்புக் காற்றிலிருந்து இதனைப் பாதுகாக்கும் விதமாக அரிப்பைத் தடுக்கும் பொருளால் ஆனது. நினைவுச்சின்னத்தின் உச்சியில், 2500கிலோ உப்பு படிகத்தைக் குறிக்கும் கண்ணாடி கனசதுரம் ஒன்று உள்ளது. இந்த கனசதுரம் இரவில் ஒருங்கொளி விளக்குகளால் ஒளிரும் தன்மையுடையது. இது நாற்கூம்பு மாயையை உருவாக்குகிறது. கனசதுரத்தின் விதானத்தின் கீழ், காந்தியின் உயரமான சிலை முன்னோக்கி அணிவகுத்துச் செல்வது போன்று அமைக்கப்பட்டுள்ளது. 2014ஆம் ஆண்டில், இந்த சிலை மும்பையில் அறுபது தனித்தனி துண்டுகளாகச் செய்யப்பட்டு, இணைக்கப்பட்டு தண்டிக்குக் கொண்டு செல்லப்பட்டது. இப்பணி இரண்டு வருடங்களுக்கு மேலாக நடைபெற்றது. இந்த சிலையினை வடிவமைத்தவர் சதாசிவ சாத்தேயால் ஆவார்.
# தேசிய உப்பு சத்தியாகிரக நினைவிடம்

## சிறப்பம்சங்கள்

### செயற்கை ஏரி

உப்பு சத்தியாகிரகத்தின் கடற்கரை அம்சத்தைக் குறிக்கும் வகையில் ஒரு செயற்கை ஏரி உருவாக்கப்பட்டது. இந்த ஏரி ஊடுருவ முடியாத, நிலத்தடித் துணிகள் அடிப்படையிலான ஏரியாகும். உப்பு ஊடுருவலைத் தடுக்க கீழேயும் மேலேயும் மூடப்பட்டுள்ளது. இந்த ஏரியில் மழைநீர் தேக்கப்பட்டுள்ளது. இந்த நீர் சுத்திகரிக்கப்பட்டுத் தெளிவான நீராக காட்சியளிக்கிறது.